গতকাল ঢাকা মহানগর পুলিশের (ডিএমপি) একাধিক কর্মকর্তা বলেন, কারো পথ আটকে দেওয়া এবং মুখে কালি দেওয়া ফৌজদারি অপরাধ। তবে এ অপরাধ যার সঙ্গে সংঘটিত হয়েছে মূলত তাকে অভিযোগ দিতে হবে। সামাজিক যোগাযোগ মাধ্যমে অনেক ছবি ছড়িয়ে পড়লেও কোনো ভুক্তভোগী পুলিশের কাছে অভিযোগ করেনি বলেও দাবি করেন তাঁরা। অভিযোগ পেলেই মামলা হবে বলে মন্তব্য করেন তাঁরা। ডিএমপির উপকমিশনার (মিডিয়া) মাসুদুর রহমান গতকাল বলেন, ‘মুখে কালি মাখানো বা এ জাতীয় হয়রানির কোনো অভিযোগ এখনো পাওয়া যায়নি। অভিযোগ পেলে আইনগত ব্যবস্থা নেওয়া হবে।’